ΓΡΑΠΤΗ ΕΡΩΤΗΣΗ E-1685/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Παρακολούθηση του τρόπου χρήσης των προοριζομένων για την ενημέρωση σχετικά με την ΟΝΕ πιστώσεων

Σημαντικό μέρος από τους πόρους του κοινοτικού προϋπολογισμού διατίθεται για την χρηματοδότηση εκστρατειών για την ενημέρωση των πολιτών εν σχέση με το θέμα της ΟΝΕ.

Πώς προτίθεται να διασφαλίσει η Επιτροπή ότι οι πιστώσεις αυτές θα χρησιμοποιηθούν με τον δέοντα τρόπο; Πώς έχουν κατανεμηθεί οι εν λόγω πιστώσεις μεταξύ των θεσμικών οργάνων της Ένωσης και των μη κυβερνητικών οργανώσεων για τη χρηματοδότηση των ενημερωτικών τους εκστρατειών;

Απάντηση του κ. Oreja εξ ονόματος της Επιτροπής

(18 Σεπτεμβρίου 1998)

Στο πλαίσιο του προγράμματος ενημέρωσης των ευρωπαίων πολιτών (Prince) διατέθηκαν πιστώσεις 30 εκατ. ECU στην ενημερωτική ενέργεια προτεραιότητας "το ευρώ, νόμισμα για την Ευρώπη" το 1997 και το 1998. Εξάλλου, στην ανακοίνωση της Επιτροπής για την στρατηγική πληροφόρησης για το ευρώ(1), η Επιτροπή εκτιμά το συνολικό κόστος της ενέργειας αυτής για το χρονικό διάστημα από το 1999 έως το 2001 σε 100 εκατ. ECU.

Η δράση αυτή βασίζεται στην εταιρική σχέση, την αποκέντρωση και την επικουρικότητα και γι' αυτό, εκτός από ορισμένα ενημερωτικά προϊόντα ή δραστηριότητες επικοινωνίας (θέση Internet στον εξυπηρετητή Europa, ενημερωτικά φυλλάδια) που έχουν αναπτύξει τα όργανα, η δράση διεξάγεται κατά προτεραιότητα (τα δύο τρίτα των πιστώσεων, δηλ. 20 εκατ. ECU περίπου) μέσω των εταιρικών σχέσεων που έχουν συναφθεί με τα κράτη μέλη με συμφωνίες από κοινού χρηματοδότησης των προγραμμάτων κοινοποίησης του ευρώ. Η χορήγηση των ποσών αυτών στα κράτη μέλη πραγματοποιείται βάσει αυτών των προγραμμάτων κοινοποίησης. Το 1998 έχουν συναφθεί παρόμοιες εταιρικές σχέσεις με ένδεκα κράτη μέλη. Εξάλλου, επιπροσθέτως έχουν συναφθεί εταιρικές σχέσεις 5 εκατ. ECU συνολικά με οργανώσεις της κοινωνίας των πολιτών για διακρατικές ενέργειες.

Ο έλεγχος της ορθής χρησιμοποίησης των κονδυλίων αυτών διενεργείται σύμφωνα με τους συνήθεις μηχανισμούς που εφαρμόζονται για τον έλεγχο των χρηματοδοτικών συνεισφορών που καταβάλλονται βάσει του κοινοτικού προϋπολογισμού και οι οποίοι περιλαμβάνουν ελέγχους που ανατίθενται από το δημοσιονομικό κανονισμό στον δημοσιονομικό ελεγκτή και τα καθήκοντα εξωτερικού ελέγχου που ασκεί το Ελεγκτικό Συνέδριο.

Ωστόσο, στο πλαίσιο της διαχείρισης του προγράμματος έχει τεθεί σε εφαρμογή εσωτερικός μηχανισμός ελέγχου που περιλαμβάνει τρία είδη ελέγχου, συστηματικό έλεγχο βάσει φακέλου κατά την αίτηση καταβολής του υπολοίπου της συνεισφοράς μετά την εκτέλεση της δράσης και ο οποίος στηρίζεται στην παροχή από τους ενδιαφερόμενους έκθεσης δραστηριοτήτων, έκθεσης για την δημοσιονομική εκτέλεση των σχεδίων, ανάλυσης των αποκλίσεων σε σχέση με τους προσωρινούς προϋπολογισμούς καθώς και της κατάστασης όλων των λογιστικών στοιχείων που επισυνάπτονται στα σχέδια, έναν έλεγχο βάσει τεκμηρίων για τους φακέλους που διενεργείται δειγματοληπτικά και για όλους τους φακέλους που απαιτούν ιδιαίτερη προσοχή ή που παρουσιάζουν κάποιον παράγοντα κινδύνου και έναν επιτόπιο έλεγχο που διενεργείται δειγματοληπτικά ή όταν τα δύο προηγούμενα στάδια τον καθιστούν απαραίτητο.

Όσον αφορά τις ενέργειες που διεξάγονται με τα κράτη μέλη έρχονται να προστεθούν όλοι οι έλεγχοι που εμπεριέχονται στους εθνικούς κανόνες διαχείρισης των δημόσιων οικονομικών του κάθε κράτους μέλους. Εξάλλου, στα κράτη μέλη με τα οποία έχουν συναφθεί συμφωνίες συνέρχεται τακτικά ομάδα συντονισμού στην οποία συμμετέχουν οι εκπρόσωποι του κράτους μέλους, της Επιτροπής και του Κοινοβουλίου για να συντονίζει και να παρακολουθεί τις ενημερωτικές ενέργειες για το ευρώ.

Οι γενικές κατευθυντήριες γραμμές του προγράμματος καταρτίζονται με το Κοινοβούλιο στο πλαίσιο άτυπης συμβουλευτικής ομάδας.

(1) COM(98)39 τελικό.